b'\n_START_ARTICLE_\nPorfirio Lobo Sosa\n_START_SECTION_\nBakgrunn\n_START_PARAGRAPH_\nFaren hans, Jos\xc3\xa9 Porfirio Lobo L\xc3\xb3pez, var medlem av parlamentet i 1957 og var aktiv i politikk i provinsen Olancho. Broren Ram\xc3\xb3n Rosa Lobo Sosa er parlamentsmedlem for provinsen Col\xc3\xb3n. _NEWLINE_Porfirio Lobo Sosa gikk p\xc3\xa5 katolsk skole i Juticalpa. Han studerte fra 1961 til 1965 ved Instituto San Francisco de Tegucigalpa-Comayag\xc3\xbcela. Deretter fortsatte han studiene ved University of Miami i USA, der han konserterte seg om bedrifts\xc3\xb8konomi. Han hadde s\xc3\xa5 et opphold i Sovjetunionen, der han studerte statsvitenskap ved Patrice Lumumba-universitetet. _NEWLINE_Lobo er godseier og g\xc3\xa5rdbruker.\n_START_SECTION_\nPolitisk virke\n_START_PARAGRAPH_\nPorfirio Lobo Sosa er medlem av det konservative Partido Nacional, der han st\xc3\xa5r p\xc3\xa5 en moderat og sentrumsorientert linje. Han har v\xc3\xa6rt medlem av parlamentet i Honduras siden 1990, og var parlamentspresident fra 2002 til 2006. Ved presidentvalget i 2005 kom han p\xc3\xa5 andreplass med 46\xc2\xa0% av stemmene. _NEWLINE_I 2009 vant han presidentvalget med 52\xc2\xa0% av stemmene, mot 36\xc2\xa0% for rivalen Elvin Santos fra Partido Liberal de Honduras. I valgkampen fremmet han \xc3\xb8nske om nasjonal dialog etter den politiske krisen som fulgte da president Manuel Zelaya ble avsatt, ga l\xc3\xb8fter om \xc3\xb8kte investeringer, flere arbeidsplasser og mer trygghet. Lobo ble innsatt i presidentembetet den 27. januar 2010. _NEWLINE_Ved presidentvalget i 2013 kunne ikke Lobo stille p\xc3\xa5 nytt, idet gjenvalg ikke er tillatt. Juan Orlando Hern\xc3\xa1ndez ble valgt til hans etterf\xc3\xb8lger og overtok som president den 27. januar 2014.'